DCORP ลั่นปี 59 พลิกกำไร แต่งตั้งบอร์ดใหม่ลุยพลังงานเต็มสูบ
DCORP ตั้งเป้าปี 59 พลิกกำไร หลังเริ่มรับรู้รายได้จากธุรกิจพลังงานในปีหน้า แต่งตั้งอดีตปลัดพลังงานขึ้นบอร์ดใหม่เดินหน้าลุยธุรกิจพลังงาน
16 พ.ย. 2558

นายอภิเชฐ ปุสรี กรรมการผู้จัดการ บริษัท ดีมีเตอร์ คอร์ปอเรชั่น จำกัด (มหาชน) หรือ DCORP เปิดเผยว่า บริษัทคาดว่าผลประกอบการในปี 2559 จะสามารถพลิกกลับมามีกำไรได้ หลังจากเริ่มรับรู้รายได้จากธุรกิจพลังงาน รวมถึงบริษัทฯ ได้แต่งตั้งคณะกรรมการบริษัทฯ หรือบอร์ดใหม่ สำหรับการเดินหน้าลงทุนในธุรกิจด้านพลังงานอย่างเต็มตัว
โดยได้มีการแต่งตั้ง นายสุเทพ เหลี่ยมศิริเจริญ อดีตปลัดกระทรวงพลังงาน ซึ่งเป็นบุคคลที่อยู่ในวงการด้านพลังงาน และเป็นผู้เชี่ยวชาญด้านพลังงานมาอย่างยาวนาน ซึ่งจะเข้ามาช่วยเป็นหนึ่งในคณะกรรมการในบริษัทฯ กำหนดนโยบายเพื่อช่วยบริหารจัดการในการดำเนินธุรกิจด้านพลังงานของบริษัทฯ หลังจากก่อนหน้านี้บริษัทฯได้มีการเข้าไปถือหุ้นบริษัท วินชัย จำกัด หรือ WIND ในสัดส่วน 25% ซึ่งเป็นผู้ประกอบธุรกิจพลังงานทดแทนประเภทลม รวมถึงการเดินหน้าโครงการพลังงานต่าง ๆ ในอนาคตอีกด้วย
ขณะที่ธุรกิจอีกด้านคือธุรกิจมีเดีย ในปีนี้นั้นได้ ทำการล้างบ้านครั้งใหญ่โดยเน้นตัดธุรกิจที่ไม่ทำกำไรและเป็นธุรกิจ sunset ออกทั้งหมด โดยเฉพาะธุรกิจ cable tv และจะผันตัวเองไปเน้นการเป็น content provider ที่กำลังเป็นที่ต้องการของตลาดแทน ซึ่งที่ผ่านมาก็ได้การตอบรับเป็นอย่างดี
 
 